Waqt il-programm Għandi xi Ngħid fuq TVM, li kien jitratta jekk ‘Il-Maltin iħobbux l-annimali?’, Emmanuel Buhagiar, Animal Welfare Officer jgħid li fit-toroq huwa stmat li għad hawn mal-500,000 qattusa tgħix barra u filwaqt li klieb hawn ħafna anqas u s-sitwazzjoni qed tkun aktar kontrollata, xorta waħda għad hawn diversi klieb barra li xi kultant jikkawżaw il-problemi kif ġara fil-Qawra dan l-aħħar. Waqt il-programm Buhagiar jgħid ukoll li l-Maltin ma jafux il-liġi tal-welfare tal-Annimali x’ tgħid: fosthom li ċ-ċippa, li jkollok kelb wieħed fid-dar, li l-kelb ikollu isem is-sid miktub huma kollha obligi legali.  Jgħid ukoll li ser jidħlu regolamenti għall-Pet Shops ġodda u li matul din is-sena għandha tgħaddi liġi biex tipprojbixxi ċ-ċirkli bl-annimali. Meta ġie mistoqsi mill-preżentatur dwar iż-żwiemel imrobbijin fil-qalba tal-ibliet u tal-irħula, Buhagiar qal li n-nies għandhom dritt li jżommu żiemel fil-garaxx, basta għandu biżżejjed arja u spazju biex idur dawra sħiħa.  Jkompli jgħid li mhemm l-ebda regola li żżomm lil xi ħadd li joħroġ żiemel passiġġjata jew inkella li l-minorenni jsuqu serkin, għandhom kemm ghandhom zmien u hu fejn hu f’ Malta.  Naturalment ir-rispett lejn l-oħrajn huwa salvagwardjat bil-liġi. Fejn jidħlu r-rettili jgħid li s’ issa kontrolli fuq ir-rettili huma pjuttost limitati u dawn mhux obbligati li jiċċipjawhom. Silvia Zammit tal-Island Sanctuary qalet li l-Maltin mhux vera jifhmu r-reponsabilità li ghandhom meta jixtru jew iġibu kelb u li l-breeders għandhom ikunu ikkontrollati aktar.  Tgħid li s-santwarji ma jifilħux aktar għall-piż u jixtiequ aktar support mill-awtoritajiet, għax is-sistema ħa tikkrolla inkella. Johann Said, Circus Promoter, tkellem u ddikjara li l-Maltin jmorru iċ-ċirku għax iħobbu l-annimali u qal li jekk iċ-ċirklu ħa jieqaf hu ħa jibda jorganizza tours lejn Sqallija b’ dan il-għan. Sar ukoll link telefoniku ma’ Silvio Zammit, circus promoter ieħor, li qed jippilota l-petizzjoni favur iċ-Ċirklu bl-Annimali u li qal li ha jkompli jinsisti u jaħdem għal aktar firem. Ġie diskuss ukoll il-każ tal-moħqrija tal-qtates fil-Mosta. Minn stqarrija li bagħtet il-pulizija speċifikament għal dan il-programm, jidher biċ-ċar li l-investigazzjonijet għadhom għaddejjin u għadhom mhux konklużi.  Min-naħa tagħhom il-Kunsill Lokali tal-Mosta jgħid li l-pulizija għadha qed tinvestiga u ser ikomplu jikkolaboraw għax il-Mostin kważi fit-totalita’ tagħhom iħobbu l-annimali speċjalment dawk domestiċi.